google/wiki40b huggingface dataset:
אייפון XS

תכונות וחידושים

האייפון XS דומה במראהו החיצוני לאייפון X, אך כולל חומרה משודרגת ושיפורי ביצועים, כגון מערכת השבבים A12 Bionic שנבנתה בארכיטקטורת 7 ננומטר, וסוללה המספקת חצי שעת עבודה יותר מאשר קודמו. המכשיר מצויד במסך OLED בגודל 5.8 אינץ', בשם "סופר רטינה", וברזולוציה של 2688X1242 בצפיפות 458ppi, מערך מצלמות אחורי כפול ברזולוציה של 12 מגה-פיקסל ומצלמה קדמית ברזולוציה של 7 מגה-פיקסל. האייפון XS מוגן מפני מים ואבק, לראשונה בתקן IP68 עד לעומק של מטר לפרק זמן של שעתיים.
המכשיר מגיע עם תמיכה ב-HDR, שמשפרת את ביצועיו ב-60 אחוזים מקודמו. מערכת השמע החדשה שלו כוללת אופציית האזנה בסטריאו משופרת יותר. מערכת הזיהוי Face ID שופרה וכעת היא מהירה יותר.
לצד אייפון Xs הוכרז באותו האירוע האייפון Xs Max, והוא מהווה את דגם ההמשך לסדרת ה"אייפון פלוס" שהושקה לראשונה עם האייפון 6. ההבדלים העיקריים בינו לבין האייפון Xs הם תצוגה גדולה יותר בגודל 6.5 אינץ' וסוללה גדולה יותר.
המכשירים מגיעים בצבעים כסוף, אפור כהה וזהב, ובנפחים של 64, 256 ו-512 ג'יגה-בייט.
אייפון Xs ואייפון Xs Max יתמכו בכרטיס סים כפול עם נאנו-סים וסים אלקטרוני (eSIM). בסין, הונג קונג ומקאו האייפון Xs Max יגיע עם מגירת נאנו סים כפולה, בעוד שהאייפון Xs יתמוך בסים אחד.
לראשונה מאז האייפון 7, שבו הוסרה כניסת האוזניות, אייפון XS ואייפון Xs Max לא כוללים באריזתם מתאם בין חיבור האוזניות לחיבור הלייטנינג.

קבלה ותפוצה

המכשירים הושקו ויושקו בהדרגה במדינות ברחבי העולם.
ב-21 בספטמבר 2018 המכשירים הושקו באוסטרליה, אוסטריה, בלגיה, קנדה, סין, דנמרק, פינלנד, צרפת, גרמניה, הונג קונג, אירלנד, איטליה, יפן, מקסיקו, הולנד, ניו זילנד, נורווגיה, פורטוגל, ערב הסעודית, סינגפור, ספרד, שוודיה, שווייץ, טייוואן, איחוד האמירויות, בריטניה וארצות הברית.
ב-28 בספטמבר המכשירים הושקו באנדורה, ארמניה, בחריין, בולגריה, קרואטיה, קפריסין, צ'כיה, אסטוניה, גיאורגיה, יוון, גרינלנד, הונגריה, איסלנד, הודו, לטביה, ליכטנשטיין, ליטא, מלטה, מונקו, אומן, פולין, קטר, רומניה, רוסיה, סלובקיה, סלובניה ודרום אפריקה.
ב-18 באוקטובר המכשירים הושקו בישראל.
ב-26 באוקטובר המכשירים הושקו בצ'ילה, מלזיה, הפיליפינים, תאילנד ווייטנאם.
ב-2 בנובמבר המכשירים הושקו בדרום קוריאה.
ב-1 בדצמבר המכשירים הושקו באינדונזיה.
כמדי שנה, ביום ההשקה התאספו קונים רבים בחנויות אפל ברחבי העולם כדי לקנות את המכשירים. התורים ברוב החנויות היו קצרים יותר ביחס לשנים קודמות, דבר שעשוי להעיד על ביקוש נמוך יותר למכשירים.
כאמור, בישראל המכשירים הושקו ב-18 באוקטובר. ברשת אייסטור התקיים "לילה לבן" בכל סניפי הרשת במהלכו נמכרו המכשירים. ברשת iDigital התקיים גם כן "לילה לבן" בסניף שרונה בתל אביב.

טעינה

שבוע וחצי לאחר ההשקה העולמית, לקוחות ברחבי העולם טענו כי המכשירים אינם מצליחים להיטען באמצעות כבל בעת שמסך המכשיר נשאר כבוי למשך זמן מה. התקלה זכתה על ידי המשתמשים לכינוי "Chargegate". גרסת הביניים הראשונה של iOS 12, ‏iOS 12.1, כללה תיקון לבעיה זו.

סלפי

לקוחות דיווחו גם על בלתי ריאליסטיות בריכוך תווי הפנים בצילומי סלפי, כך שהתמונות נראות מלאכותיות. הסיבה לכך היא כנראה בגלל פיצ'ר שהוטמע בתוכנת המצלמה.
היינריך השישים ושלושה, נסיך רויס-קסטריץ

ביוגרפיה

היינריך נולד ב-18 ביוני 1786 בברלין, להיינריך הארבעים וארבעה, נסיך רויס-קסטריץ ולברונית וילהלמינה פון גודר-רבנשטיינר, בתם של הברון פרידריך כריסטיאן פון גודר-רבנשטיינרויוהנה פון ברדוב.
בשנת 1833 מת אחיו הבכור היינריך השישים, נסיך רויס-קסטריץ, והיינריך הפך לראש בית רויס-קסטריץ. אחותו אוגוסטה פרדריקה אספרנצה, נסיכת רויס-קסטריץ הייתה אשתו של היינריך, דוכס אנהלט-קתן.
ב-21 בפברואר 1819 התחתן היינריך בטירת ורניגרודה עם אלאונורה, רוזנת שטולברג-ורניגרודה, בתו של היינריך, רוזן שטולברג-ורניגרודה, ממנה נולדו לו 6 ילדים. לאחר מותה, ב-11 במאי 1828 התחתן היינריך בשנית עם אחותה קרולינה, רוזנת שטולברג-ורניגרודה, ממנה נולדו לו עוד 6 ילדים.
משנת 1833 עד למותו, הוא היה חבר הלשכה הראשונה של הפרלמנט הסקסוני. בתור המחזיק של נחלות בסקסוניה, הוא מונה לכך על ידי המלך. בין היתר, הוא החזיק בבעלות על הנחלות בקליפהאוזן, שפרווייסה וקליקס.
ניקיטה קורזון

דינמו מינסק

קורזון נולד במינסק שבבלארוס וגדל במחלקת הנוער של דינמו מינסק מליגת העל הבלארוסית. ב-17 בנובמבר 2012 ערך קורזון את הופעת הבכורה שלו במועדון, כשנכנס כמחליף בדקה ה-90 בניצחון 2-0 על טורפדו זודינו במסגרת המחזור ה-32 בעונת 2012, בה סיימה דינמו מינסק במקום השלישי. בשלוש העונות הבאות ערך קורזון 46 הופעות ליגה נוספות. ב-23 באוקטובר 2014 ערך קורזון את הופעת הבכורה שלו במסגרת אירופאית, כשנכנס כמחליף בדקה ה-80 בתיקו 0-0 נגד גנגאן במסגרת המחזור השלישי בשלב הבתים לעונת 2013/2014.

דינמו קייב

ב-1 בפברואר 2016 חתם קורזון על חוזה לחמש עונות בדינמו קייב מליגת העל האוקראינית. ב-14 במאי ערך קורזון את הופעת הבכורה שלו במועדון, כששיחק 90 דקות בניצחון 4-1 על מטאליסט חרקוב במסגרת המחזור ה-26 בליגה. זו הייתה הופעתו היחידה בעונת 2015/2016, בה זכתה דינמו קייב באליפות אוקראינה.
ב-16 ביולי 2016 שיחק קורזון 90 דקות בניצחון על שחטאר דונצק בדו-קרב בעיטות עונשין במשחק הסופר קאפ האוקראיני. ב-13 בספטמבר ערך קורזון את הופעת הבכורה שלו בליגת האלופות, כשנכנס כמחליף בדקה ה-81 בהפסד 2-1 לנאפולי במסגרת המחזור הראשון בשלב הבתים לעונת 2016/2017. דינמו קייב סיימה אחרונה בשלב הבתים, בבית שכלל את נאפולי, את בנפיקה ליסבון ואת בשיקטש. קורזון ערך ארבע הופעות בשלב הבתים.

החזרה לדינמו מינסק

ב-24 ביולי 2018 הושאל לדינמו מינסק.

קריירה בינלאומית

ב-27 במאי 2016 ערך קורזון את הופעת הבכורה שלו בנבחרת בלארוס, כששיחק 90 דקות בהפסד 3-0 לנבחרת צפון אירלנד במשחק ידידות.
אקסום

היסטוריה

לפי האגדה המקומית שימשה אקסום כבירתה של מלכת שבא במאה ה-10 לפנה"ס, אך ברי כי מדובר באגדה בלבד. ממלכת אקסום נוסדה בסביבות שנת 400 לפנה"ס ובמאה ה-1 הייתה לכוח משמעותי בצפון אתיופיה והייתה ידועה לסוחרים יוונים. במאה ה-3 חרגה השפעתה של הממלכה מתחומי אפריקה וגלשה לדרום-מערבו של חצי האי ערב. 
ממלכת אקסום פיתחה שפה כתובה משל עצמה הנקראת געז, וסגנון אדריכלי שייחודו בהקמתן של אסטלות גרניט עצומות ברחבי העיר. הממלכה הגיעה לשיאה בתקופתו של אזנה, מלך אקסום, אשר הוטבל לנצרות בשנת 325 או 328. בשיאה שלטה אקסום על אזורים נרחבים בצפון אתיופיה, אריתריאה, צפון סודאן, דרום מצרים, ג'יבוטי, תימן ודרום ערב הסעודית, ושטחה הסתכם בכ-1.25 מיליון קמ"ר. 
הסיבות המדויקות לשקיעתה של הממלכה אינן ידועות בבירור אך נראה שזו נגרמה על ידי קבוצות מוסלמיות אשר ערערו את שליטתה בדרכי המסחר. בסופו של דבר נמוגו קשריה המסחריים של הממלכה עם אלכסנדריה, האימפריה הביזנטית ועם דרום אירופה, וגדולתה הייתה כלא הייתה. כפי ששקעה הממלכה, כך ירדה גם העיר מגדולתה, ואיבדה את מרבית תושביה אשר הוכרחו להגר דרומה. באמצע המאה ה-7 ננטשה העיר אך המקום המשיך ושימש כמקום פולחן דתי וכמקום הכתרת קיסרי אתיופיה על מנת להראות את המשכיות שושלת המלוכה. המלך האחרון של ממלכת אקסום אשר הומלך בעיר שלט במאה ה-10, אם כי השושלת כבר ירדה מגדולתה זמן רב קודם לכן.

אתרי העיר

אורכה של העיר כ-4 ק"מ ממזרח למערב ורוחבה מגיע ל-1.5 ק"מ לכל היותר. היא בנויה בצורת חצי סהר סביב גבעה הנישאת לגובה של 2,225 מטר, קרי כ-100 מטר מעל העיר והשוכנת מצפון לה. בחלקה הצפון-מערבי של העיר, סמוך ממערב לגבעה, שוכנים שדה האסטלות הצפוני ומתחם כנסיית גבירתנו מרים מציון.
One Last Time

הצלחה

הסינגל לא זכה להצלחה גדולה באמריקה כמו הסינגלים שקדמו לו והגיע למקום ה-13 בלבד בבילבורד האמריקאי ומקום 12 בקנדה. אולם, באירופה השיר זכה להצלחה רבה לאחר שיצאו לו גרסאות מיוחדות  שנכנסו לעשירייה הפותחת במצעדים בצרפת ובאיטליה. השיר הגיע למקום שני במצעד הסינגלים הבריטי שנתיים לאחר יציאתו כיוון שהפך למזוהה עם הפיגוע במנצ'סטר ארנה שאירע לאחר הופעתה של גרנדה.

וידאו קליפ

ב-15 בפברואר יצא הקליפ לשיר, הקליפ קיבל ביקורות חיוביות בעיקר אך קיבל ביקורת שלילית בגלל הדמיון הגדול של הקליפ לקליפ "You Are the One" של הלהקה האוסטרלית "Safia", הקליפ צבר למעלה מ-200 מיליון צפיות.
קווין מגנוסן

קריירה

מגנוסן נולד ברוסקלייד, דנמרק ובילדותו התחרה במרוצי קארטינג. בשנת 2008 החל להתחרות באליפות הפורמולה פורד הדנית ואף זכה באליפות. במקביל, השתתף במספר מרוצים בסבב הפורמולה 3 הגרמני. בשנת 2009 עבר להתחרות בפורמולה רנו. הוא סיים במקום השני בסבב הצפון אירופאי ובמקום השביעי בסבב הכלל אירופאי. בשנת 2010 התחרה באליפות גרמניה בפורמולה 3. הוא סיים את העונה במקום השלישי וזכה בתואר רוקי העונה. בשנת 2011 עבר להתחרות באליפות הפורמולה 3 הבריטית. בשנת 2012 עבר להתחרות בפורמולה רנו 3.5, בה התחרה במשך 2 עונות. בסיום עונת 2013 זכה בתואר האליפות.

מקלארן

התנסותו הראשונה בנהיגה ברכב פורמולה 1 הייתה בנובמבר 2012 בנהיגת מבחן שערך על המסלול באבו דאבי עבור קבוצת מקלארן. במהלך שלושת ימי המבחן שהתקיימו הוא קבע את הזמן הטוב ביותר וקיבל זכאות לרישיון מרוצים. שנה לאחר כן  הודיעה הקבוצה על החתמתו של מגנוסן כמחליפו של סרחיו פרס לקראת עונת 2014. באותה עונה נקבע כי נהגים יוכלו לבחור את מספר הרכב בו יתחרו, מספר שילווה אותם לאורך כל הקריירה. מגנוסן בחר את המספר 20, המספר עמו זכה באליפות שנה קודם לכן.
במבחני טרום העונה שהתקיימו בחרז ובחריין קבע את הזמנים הטובים ביותר. לקראת מרוץ פתיחת העונה דורג במקום הרביעי. בתחילת המרוץ סבל מהיגוי יתר, אך במהלך המרוץ הצליח לעקוף את לואיס המילטון וסיים במקום השלישי אחרי דניאל ריקארדו. לאחר המרוץ נשללה מריקארדו התוצאה עקב עברה על התקנות ומגנוסן קודם למקום השני. למרות שצבר נקודות ב-11 מרוצים נוספים במהלך העונה, בסיומה הודיעה מקלארן על חזרתו של פרננדו אלונסו לקבוצה לצידו של ג'נסון באטן. מגנוסן הושאר בקבוצה כנהג מחליף.
פציעה של אלונסו במהלך ההכנות לעונה מנעה ממנו לקחת חלק במרוץ פתיחת העונה ומגנוסן נקרא להחליפו. בעיה במנוע במהלך הקפת החימום מנעה ממנו להשתתף במרוץ בסופו של דבר. לקראת סיום העונה שוחרר מהקבוצה, הודעה שנשלחה אליו ביום הולדתו.

רנו

לאחר ששוחרר ממקלארן בחן הצעות מקבוצות האס ומאנור. בנוסף בחן אפשרויות מחוץ לפורמולה 1 כנהג בקבוצת מרצדס באליפות ה-DTM ובפורשה בקטגוריית ה-LMP1. לבסוף חתם בקבוצת רנו כמחליפו של פסטור מלדונדו.
במהלך העונה צבר רק 7 נקודות ולקראת סיומה חתם על חוזה בקבוצת האס.

חיים פרטיים

קווין הוא בנו של יאן, נהג עבר בפורמולה 1, שזכה 4 פעמים במרוץ 24 השעות של לה מאן. באוגוסט 2019 נישא ללואיז גיורפ. בשנת 2018 עבר להתגורר בדובאי.
צמר גפן מתוק

צמר גפן מתוק (נקרא גם: "שערות סבתא", "סוכר צמר גפן", "סוכר" (במלעיל), "שמבלולו" או "ימבמבם") הוא כינוי לממתק נפוץ העשוי מסוכר לבן.
הממתק הוצג לראשונה בתערוכה העולמית של שיקגו (1893), ואופן ייצורו לא השתנה מאז באופן משמעותי. על אף חזותו הצמרירית של צמר הגפן המתוק, הוא דביק למגע, ומרקמו נפגע מלחות. לממתק אין ריח, אם כי במהלך הכנתו נוצר ריח של סוכר.
עקב זמן-המדף הקצר שלו הוא לא מיוצר בייצור המוני ונמכר בחנויות אלא מיוצר במקום ונמכר במסגרת אירועים. נהוג לחלק צמר גפן מתוק לילדים במסיבות יום הולדת, וכן למכור אותו באירועים כדוגמת חגיגות יום העצמאות או חגיגות פורים, בפסטיבלים, בירידים, ובפארקי שעשועים.
כמות הסוכר הטיפוסית הדרושה ליצור יחידה אחת של סוכר צמר גפן מתוק, היא רבע עד שליש כוס סוכר. מחיר טיפוסי ליחידה של צמר גפן מתוק נכון לשנת 2012 הוא כ-5 שקלים. דבר זה מאפשר רווח גולמי עצום, שכן עלות ייצור יחידה היא כ-60 אגורות (30 אגורות מחיר הסוכר, ו-30 אגורות מחיר המקל).

צמר גפן מתוק בישראל

בישראל, צמר גפן המתוק ידוע בשם שערות סבתא. המכונות הראשונות ליצור צמר גפן מתוק בישראל היו מחוממות בגז ומונעות על ידי גלגל תנופה. המוכר היה מסיע את המכונה על תלת אופן מהסוג המשמש להסעת סחורות, וגלגל התנופה של מכונת הסוכר היה מתחבר לדוושות לצורכי הנעה. המוכר היה מתנייד לרוב בין בתי ספר והקונים היו ילדים.
בשנות השמונים החלו להגיע לארץ מכונות בהן ההנעה והחימום היו באמצעות חשמל. מכונות אלה נפוצות בארץ עד היום והן דורשות חיבור לשקע חשמל ביתי או לגנרטור נייד, אך עקב כך ניידות פחות מהמכונות הישנות. מסיבה זו הממכר היום הוא בדרך כלל בדוכנים קבועים או במקומות בעלי חיבור לרשת החשמל.
בשנות התשעים החלו להופיע מכונות קטנות "ביתיות" אותן ניתן היה להפעיל במסיבות קטנות להנאת המשתתפים. לקראת סוף שנות התשעים החלו להופיע בשוק מקלות נייר, באיחור ניכר לשאר העולם. אלה מחליפים לאט את מקלות העץ, העלולים לפצוע ילדים.
לאה ברלין

לאה ברלין (1881 – 8 ביולי 1962) הייתה חלוצה, סוציאליסטית ומהפכנית ישראלית.

ביוגרפיה

לאה ברלין נולדה בליאדי שבפלך מוהילוב שברוסיה, ברוסיה הלבנה (כיום בבלארוס), למשפחת סוחרים חסידים אמידה. בראשית המאה ה-20 הייתה פעילה בחוגים מהפכניים רוסים, אך בתקופת לימודיה בברלין התחברה לחוגים יהודיים, ובהשפעתם ניצלה ביקור משפחתי בוורשה להברחת נשק למחתרת בברסט-ליטובסק שברוסיה. בהמשך עברה דרך ריגה ווילנה בדרכה חזרה לברלין, שם השתלמה בטכנאות שיניים. את מקצועה זה לימדה כביכול באוניברסיטת קייב, מסווה לפעילותה המהפכנית שם. בגלגוליה הרבים עברה בווינה ובפריז, שקסמה לה באופיהּ המיוחד ובהמוני הסטודנטים והמהפכנים, הבוהמיינים והפליטים הפוליטיים שפגשה שם. בין השאר התוודעה שם אל משפחת המשורר שלום אש.
הידיעה על כישלון עסקיו של אביה השיבה אותה לריגה, ובעצת המשפחה נסעו היא ואביה לארץ ישראל בדרכונים מזויפים.
במלחמת העולם הראשונה הייתה בין תושבי הארץ נתיני רוסיה, שהעות'מאנים הגלו למצרים, ושם פעלה כמיטב יכולתה לסייע לגולים במצבם הקשה. גם לאחר המלחמה והחזרה לארץ ישראל שבשלטון המנדט הבריטי – ארץ ענייה, שדודה ומורעבת – התגייסה לעבודה בקרב משפחות מצוקה בירושלים, שם הקימה מתפרה לספק תעסוקה ופרנסה לנשים חסרות-כול, בחסות ועד הצירים. באותו זמן, בשנת 1919, פגשה את המשוררת האמריקאית ישע סמפטר, שהגיעה לארץ עם משלחת של נשות "הדסה" ונשארה בה. לאה ברלין וישע סמפטר – שתי נשים שונות בכל המובנים, ברקע, במוצא, בדרך חיים ובהשקפות עולם – התיידדו, התקרבו ולתקופה מסוימת היו שותפות לדירה בירושלים, אם כי כל אחת המשיכה בדרך חייה הנפרדת ושמרה על חוג ידידים משלה. בהמשך נפרדו דרכיהן לכמה שנים, כשישע עברה לגור ברחובות ולאה נדדה בין מקומות עבודה (בין השאר, ניהול בית ההבראה "ארזה") וחיפשה את מקומה בקיבוצים שונים, אך בשנת 1933 נענתה לקריאתה של ישע ובאה לחיות עמה ועם בתה המאומצת במושבה רחובות, משם עברו כעבור שנה לגבעת ברנר, להקים שם את חזונה של ישע, בית הבראה צמחוני.
ישע סמפטר נפטרה במחלה בשנת 1938, לפני ששלמה הקמתו של בית ההבראה. לאה ברלין המשיכה לנהל אותו עוד שנים רבות ולהיאבק על שמירת צביונו המיוחד, על פי חזונה של חברתה.
לאה ברלין נפטרה בשנת 1962, בת שמונים. את עשר שנות חייה האחרונות עשתה בקיבוץ נצר סרני.
הסופר משה שמיר כתב את הטרילוגיה רחוק מפנינים (יונה מחצר זרה, הינומת כלה ועד הסוף) על האישה, שהכיר בסוף מלחמת העולם השנייה ועם הזמן היה לבן משפחתה, כשנשא לאישה את בת-אחותה צביה. שמה בטרילוגיה הוא לאה ברמן, וישע סמפטר, ששמיר לא הספיק להכיר וכתב עליה מסיפורי לאה, נקראת בספריו שלי שטיינר.
ג'יימס רובין

ג'יימס פיליפ "ג'יימי" רובין (באנגלית: James Philip "Jamie" Rubin; נולד ב-1960 בעיר ניו יורק) הוא איש ממשל אמריקאי לשעבר ועיתונאי, יהודי. שירת כדובר מחלקת המדינה במהלך ממשלו של הנשיא ביל קלינטון, ולאחר מכן, הפך לעיתונאי ופרשן חדשות סקיי טלוויזיה. הוא נשוי לכריסטיאן אמנפור, הכתבת הבינלאומית ומנחה ברשת CNN (לשעבר מגישת "השבוע הזה" ב-ABC). כיום מכהן כפרופסור בבית הספר ללימודים בינלאומיים ויחסי ציבור של אוניברסיטת קולומביה.
מיץ' לרקין

ביוגרפיה

לרקין נולד וגדל בבודרים, קווינסלנד. כיום הוא מתגורר בבריזביין ומתאמן בהדרכת מייקל בול.

2011

באליפות העולם שנערכה בשאנגחאי, סין ביולי 2011 סיים לרקין במקום 23 במשחה ל-200 מטר גב בתוצאה של 2:00.52 דקות, במקום 25 במשחה ל-400 מטר מעורב אישי בתוצאה של 4:26.91 דקות ובמקום 34 במשחה ל-200 מטר מעורב אישי בתוצאה של 2:04.57 דקות.

2012

באולימפיאדת לונדון (2012) סיים לרקין במקום שמיני במשחה ל-200 מטר גב בתוצאה של 1:58.02 דקות. בשלב חצי הגמר הוא קבע תוצאה של 1:56.82 דקות ועלה מהמקום הרביעי.

2013

באליפות העולם שנערכה בברצלונה, ספרד בתחילת אוגוסט 2013 סיים לרקין במקום 17 במשחה ל-200 מטר גב בתוצאה של 1:59.34 דקות.

2014

במשחקי חבר העמים שנערכו בגלאזגו, סקוטלנד בסוף יולי 2014 זכה לרקין, ב-4 מדליות, 1 זהב ו-3 כסף. מדליית זהב במשחה ל-200 מטר גב בתוצאה של 1:55.83 דקות. מדליות כסף, במשחה ל-100 מטר גב בתוצאה של 53.59 שניות, במשחה ל-50 מטר גב בשיא אישי חדש של 24.80 שניות ובמשחה שליחים 4x100 מטר מערוב בתוצאה של 3:32.21 דקות, אחרי אנגליה (3:31.51 דקות). 
שלושה שבועות לאחר מכן, באליפות הפאן פסיפיק בשחייה שנערכה בגולד קואוסט, קווינסלנד באוגוסט אותה שנה זכה לרקין בשתי מדליות ארד במשחה ל-200 מטר גב בתוצאה של 1:55.27 דקות, אחרי טיילר קלרי מארצות הברית (1:54.91 דקות) וריוסוקה אירי מיפן (1:55.14 דקות) ובמשחה שליחים 4x100 מטר מעורב בתוצאה של 3:33.45 דקות, אחרי ארצות הברית (3:29.94 דקות) ויפן (3:32.08 דקות). נוסף לכך, הוא סיים במקום רביעי במשחה ל-100 מטר גב בתוצאה של 53.28 שניות, מאית השנייה איטי ממדליית ארד.

אלוף עולם (בריכת 25 מטר)

באליפות העולם (בריכת 25 מטר) שנערכה בדוחא, קטר בדצמבר אותה שנה זכה לרקין בשתי מדליות, זהב וארד. מדליית זהב, במשחה ל-100 מטר גב בתוצאה של 49.57 שניות, לפני רדוסלב קבנצקי מפולין (50.11 שניות) וריוסוקה אירי ומאט גריוורס מארצות הברית שקבעו אותה תוצאה (50.12 שניות). מדליית ארד, במשחה ל-200 מטר גב בתוצאה של 1:48.35 דקות, אחרי רדוסלב קבנצקי (1:47.38 דקות) וראיין לוכטה מארצות הברית (1:48.20 דקות).

אלוף עולם

באליפות העולם שנערכה בקאזאן, רוסיה באוגוסט 2015 זכה לרקין במדליית זהב, במשחה ל-100 מטר גב בתוצאה של 52.40 שניות, לפני קאמי לאקור מצרפת (52.48 שניות) והאלוף העולם היוצא מאט גריוורס (52.66 שניות). בשלב חצי הגמר הוא קבע תוצאה של 52.38 שניות.

שיאן עולם

באליפות אוסטרליה שנערכה בנובמבר אותה שנה זכה לרקין במדליית זהב במשחה ל-200 מטר גב בשיא עולם חדש של 1:45.63 דקות, שיפור לשיא העולם בן ה-6 שנים של ארכדי ויאצ'נין מרוסיה (1:46.11 דקות).

2016

שנה לאחר אליפות עולם מאוד מוצלחת וחצי שנה לאחר שקבע שיא עולם רמת הציפיות עבורו באולימפיאדת ריו דה ז'ניירו (2016) הייתה מאוד גבוהה. במשחקים עצמם הוא זכה בשתי מדליות, כסף וארד. מדליית כסף, במשחה ל-200 מטר גב בתוצאה של 1:53.96 דקות, אחרי ראיין מרפי מארצות הברית  (1:53.62 דקות) ולפני יבגני רילוב מרוסיה (1:53.97 דקות) ומדליית ארד, במשחה שליחים 4x100 מטר מעורב בתוצאה של 3:29.93 דקות, אחרי ארצות הברית שקבעה שיא אולימפי חדש של 3:27.95 דקות ובריטניה (3:29.24 דקות). כשחיין ראשון הוא קבע תוצאה של 53.19 שניות. נוסף לכך, הוא סיים במקום רביעי במשחה ל-100 מטר גב בתוצאה של 52.43 שניות, 4 מאיות השנייה איטי ממדליית ארד.

חייו האישיים

לרקין נמצא בזוגיות עם השחיינית אמילי סיבום, אלופת העולם במשחי הגב כמוהו.
אלימלך הורוביץ

לפני השואה

נולד לרבי נפתלי הורוביץ ממעליץ (ד' בטבת תר"ה–י"ח בתשרי תרע"ו) ולרכיל בתו של רבי אביש קנר מסאניק. עוד בבחרותו נודע בגאונותו וביכולתו לחדש חידושי תורה בהלכה ובאגדה. נישא לבינה, בתו של רבי צבי הירש הורוביץ מרוזבדוב (תר"ט-חשוון תרע"ט). עוד בחיי אביו מונה לרבה של מליץ וכונה בפי כל "הרב הצעיר". ניהל את רבנותו ביד רמה וראש הקהל שלא אהב זאת ירד לחייו. לכן היגר עם משפחתו לארצות הברית וחזר לאחר שנתיים. הוא ויתר על רבנותו במליץ לטובת אחיו רבי מנחם-מנדל (תרמ"ג-תש"ג), ועבר לקרקוב. לאחר זמן מה שב לזמן קצר לארצות הברית ולאחר חזרתו משם החל בתקופה שבה הרבה במתן צדקה ובמעשי חסד ונכנס לעסקים. את עסקיו מסר לאנשים שהבינו בתחום והיה לו אמון בהם, אך הם מעלו באמונו והוא נקלע למשבר כלכלי חמור. הוא שמע לעצת מקורביו ועבר לדירה גדולה יותר, הקים בית כנסת משלו וחזר להנהיג עדת חסידים. מספר החסידים הלך ועלה מיום ליום, והם נהנו בייחוד לשמוע את ניגוניו בתפילה.
היה בעל כישרון מוזיקלי רב ובגיל 10 המלמד שלו לימדו גם תווים. בהמשך הרחיב בכוחות עצמו את ההשכלה המוזיקלית שלו עד שידע להלחין יצירות שלמות ולכתוב את התווים שלהן. השאיר אחריו מאות לחנים שתוויהן מילאו חמישה כרכים. עקב אחרי יצירותיהם של מלחינים יהודיים במוזיקה העולמית ושל גדולי החזנים. כשהיה בארצות-הברית הופק מלחניו תקליט שהצליח מאוד. חיבר גם פירוש לספר תהילים שנשאר בכתב יד.

בימי השואה

לאחר כיבוש פולין בידי הנאצים, גלו יהודי מליץ לגטו בעיירה ראדומישל הסמוכה למליץ בגליציה המערבית. מפני שלא היו פסי רכבת בסביבה, רציחת היהודים בגטו ראדומישל נעשה ביריות בבית הקברות. לפני ביצוע הרצח ביקש רבי אלימלך לערוך סעודה בפעם האחרונה. הרוצחים הסכימו, והרבי ישב] עם חסידיו ליד הקבר הפתוח ובהתרגשות רבה השמיע להם דברי תורה וניגון חדש שחיבר לקטע התפילה "נשמת כל חי", שבמהלכו יצאו יחד בריקוד סוחף. לאחר סיום הריקוד אמר הרבי למבצעי הרצח: "אנו עשינו את שלנו, עשו אתם את שלכם!" מיד לאחר מכן נרצחו ביריות בידי הנאצים.
Remixed & Revisited

רקע

האלבום מכיל חמישה רמיקסים מתוך אלבומה American Life, ההופעה החיה שלה ושל הזמרות בריטני ספירס, כריסטינה אגילרה ומיסי אליוט מתוך טקס ה-VMA של שנת 2003 (ההופעה אשר הסתיימה בנשיקה הידועה של ספירס ואגילרה עם מדונה), ושיר חדש שלמעשה הוקלט בעבר, אך לעולם לא ראה אור; "Your Honesty".
הרמיקס האחרון באלבום הוא למעשה מיזוג בין שני שירים; השיר "Hollywood" מתוך American Life, והשיר "Into the Groove" מתוך המהדורה המחודשת של אלבומה השני Like a Virgin, שיצא לאור בשנת 1984.

ביקורת

האלבום קיבל ביקורות מעורבות מהמבקרים, ואף לא זכה להצלחה לה זכה אלבום הרמיקסים הקודם, You Can Dance. הוא נחת במקום ה-115 בלבד בארצות הברית, ולרוב מצעדי העולם כלל לא הצליח להיכנס.
האלבום גם היה האלבום האחרון שהזמרת הוציאה תחת חברת התקליטים מבריק רקורדס.
רנדי פלגלר

השכלה

למד משחק באוניברסיטת ביילור אצל הסופר-במאי דרק האס, בוגר האוניברסיטה.
שלמה ניצן (שחקן)

ביוגרפיה

נולד בחיפה בשם שלמה מינץ, ביחד עם אחותו התאומה דבורה, לפנחס ולשרה מינץ, משפחה חרדית. לאביו הייתה חנות לכלי בית והוא למד בישיבת היישוב החדש בתל אביב אצל הרב יהודה קולודצקי לאחר מכן למד כשנה וחצי בישיבת "מרכז הרב" ואחר כך התגייס לצבא. תחילת דרכו כשחקן הייתה באמצע שנות השישים, בהצגה "ירח התאומים" במועדון התיאטרון, בהצגה "חמש חמש" בתיאטרון הוורוד מאת אהרון מגד, בהצגה "הדיבוק מנווה שאנן" בתיאטרון זווית(ותפקידים נוספים באותו תיאטרון). ב-1968 הוא יזם והופיע במחזמר "איש חסיד היה" בתיאטרון "בימות" שערך דן אלמגור ב-1968, ושהורכב מסיפורים ושירים חסידיים שאותם סייע ניצן ללקט. לאחר מכן הוציא יחד עם השחקנית נירה רבינוביץ' מספר אלבומים עם שירים חסידיים ויהודיים. מתלמידיו האחרונים של השחקן והבמאי צבי פרידלנד. 
ניצן היה מוכר לילדים בשנות ה-70 וה-80, כשהופיע בתוכניות הילדים "מה פתאום", ו"רגע עם דודלי". בפסטיבל שירי הילדים של 1980, ביצע את השיר "המשפחה שלי" שכתבו יורם טהרלב ונורית הירש שזכה במקום השני, והוא הנחה את הפסטיבל ביחד עם מנחם עיני וירדנה ארזי.
הוא נמנה עם כותבי המדור הסאטירי דבר אחר, שהופיע במשך 21 שנים, קודם בעיתון "דבר" ולאחר מכן ב"ידיעות אחרונות", על עבודתו זו זכה ב-1993 בפרס סוקולוב יחד עם שותפיו דני קרמן, יאיר גרבוז ותרזה אייזנברג. 
בשנות השמונים ותחילת שנות התשעים הופיע ניצן בפינה סאטירית בתוכנית הטלוויזיה "שעה טובה" ולאחר מכן בתוכניות "סיבה למסיבה" ו"סופשבוע", שהיו תוכניות הבידור המרכזיות של לילות שבת בערוץ הראשון. "נו... מה אתם אומרים" היה הפתיח של כל פינה. בפינה זו הוא ביקר את הפוליטיקה הישראלית באמצעות הקראת ידיעות מהעיתונות ותגובה הומוריסטית עליהן. ברדיו הגיש עד לסגירת רשות השידור פינה שבועית ברשת ב בימי שישי בצהריים בה הגיב על אירועי השבוע והקריא קטעי פרוזה ושירה. בשנת 1990 זכה בפרס בית שלום עליכם על תרומתו לבמה, לתרבות ולתאטרון הארץ-ישראלי.
עד לסגירתה של רשות השידור, הגיש ניצן, במשך שנים רבות, תוכניות רדיו ב"קול ישראל", בהן תוכניות על תולדות הזמר העברי ותוכניות סיפורים יהודיים.
ב-1988 ושוב -ב-1992 העלה שני ערבי הקראת סיפוריו של שמואל יוסף עגנון.
ניצן הוא אחיינו של שר הדואר לשעבר בנימין מינץ.
קן תומפסון

ביוגרפיה

תומפסון נולד בניו אורלינס, במדינת לואיזיאנה שבארצות הברית. הוא סיים תואר ראשון באוניברסיטת קליפורניה בברקלי בשנת 1965 ותואר שני ב-1966, בהנדסת מחשבים. המנחה שלו בכתיבת התזה היה המתמטיקאי אלווין ראלף ברלקמפ.
בשנות ה-60 עבד תומפסון יחד עם דניס ריצ'י על מערכת ההפעלה מולטיקס. בזמן הפיתוח, תומפסון יצר שפת תכנות בשם "Bon". השניים זנחו את הפרויקט כאשר מעבדות בל הפסיקה את הפיתוח, אך הם השתמשו בניסיונם מהפרויקט, ובשנת 1969, הפכו תומפסון וריצ'י ליוצרי מערכת ההפעלה יוניקס. תומפסון חשב שיוניקס זקוקה לשפת תכנות ויצר את שפת התכנות B, אשר לוותה בהמשך בפיתוחו של ריצ'י את שפת C.
תומפסון פיתח את גרסת ה-CTSS של עורך הטקסט QED, וכלל בו את השימוש בביטויים רגולריים לחיפוש טקסט. QED ועורך הטקסט ed שפיתח תומפסון תרמו רבות לפיתוח ולפופולריות של ביטויים רגולריים בתחום המחשבים. ביטויים רגולריים הפכו נפוצים בתוכניות יוניקס לעיבוד טקסט (כגון grep) ובשפות תכנות מודרניות כגון Perl, ורוב הביטויים הרגולרים כיום משתמשים בתחביר שתומפסון יצר. הוא גם פיתח את "אלגוריתם הבנייה של תומפסון", המשמש להמרת ביטוי רגולרי לאוטומט סופי לא דטרמיניסטי על מנת להפוך את ההתאמה למהירה יותר.
בשנת 1992 פיתח תומפסון יחד עם רוב פייק את הקידוד הפופולרי UTF-8.
יחד עם ג'וסף קונדון, פיתח תומפסון את החומרה והתוכנה של "בל", תוכנת שחמט אשר זכתה באליפות העולם לתוכנות שחמט בשנת 1980. נוסף על כך, הוא כתב תוכנה המחשבת סיומות של משחקי שחמט ויצר מאגר נתונים המכיל את כל מצבי הסיום ל-4, 5, ו-6 כלים, עובדה שגרמה לתוכנה לייצר מהלכים "מושלמים" ברגע שהגיעה לסיום.
בשנת 2000, עזב תומפסון את מעבדות בל. הוא עבד בחברת "Entrisphere" עד שנת 2006, וכיום הוא עובד בגוגל, כמהנדס בכיר. בין עבודותיו האחרונות בולט הפיתוח של שפת התכנות Go.
איכות מזון

המונח איכות מזון מכיל בתוכו תכונות איכותיות שונות שהופכות מזון למתקבל על ידי הצרכנים, ובכלל זאת מדדים סובייקטיביים כמו מראה המזון (גודל, צורה, צבע, ברק ואחידות), מרקם וטעם; ומדדי איכות מדויקים יותר - כימיים, פיזיים ומיקרוביולוגיים. איכות המזון חשובה אך יש להקפיד גם על מינונים נכונים.
איכות מזון חשובה לצרכנים בעיקר בשל הסכנה שבהרעלת מזון, אך גם בשל דרישות עליהן יצרן המזון אמור לשמור על מנת למלא את דרישות הצרכן: אם בשל צו דתי (אוכל כשר) או מצפוני (אוכל טבעוני, ביצי חופש); ואם בשל צורכי הבריאות (מזון ללא סוכר, תכולת ויטמינים ומינרלים, סיבים תזונתיים וכו').
יחסי הרפובליקה של קונגו–ישראל

סקירה כללית

היחסים שבין הרפובליקה של קונגו לבין מדינת ישראל כוננו לראשונה לאחר עצמאותה של הרפובליקה של קונגו, בשנת 1960.
ב-1967, לאחר מלחמת ששת הימים ניתקה הרפובליקה של קונגו את יחסיה הדיפלומטיים עם ישראל כמו רוב שכנותיה שבאפריקה שמדרום לסהרה. היחסים שבין ישראל לרפובליקה של קונגו כוננו מחדש בשנת 1991.
בשנת 2015 ייצאה ישראל לרפובליקה של קונגו סחורה בשווי 9.5 מיליון דולר אמריקאי. באותה השנה ייבאה ישראל מהרפובליקה של קונגו סחורה בשווי מאה אלף דולר אמריקאי.